Document ID: 32014R1257

REGOLAMENT TAL-KUMMISSJONI (UE) Nru 1257/2014
tal-24 ta' Novembru 2014
li jemenda r-Regolament (KE) Nru 2003/2003 tal-Parlament Ewropew u tal-Kunsill fir-rigward tal-fertilizzanti bl-iskop li jiġu adattati l-Annessi I u IV
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 2003/2003 tal-Parlament Ewropew u tal-Kunsill tat-13 ta' Ottubru 2003 dwar il-fertilizzanti (1), u b'mod partikolari l-Artikolu 31(1) u (3) tiegħu,
Billi:
(1)
L-imluħ tal-potassju greġġi huma materjali miksuba mir-riżorsi naturali permezz tax-xogħol fil-minjieri. Għall-prodotti naturali bħal dawn, ir-rekwiżiti għall-kontenut nutrittiv minimu stipulati fl-entrata 1 tat-Tabella A.3 tal-Anness I tar-Regolament (KE) Nru 2003/2003 ġew stabbiliti bi qbil ma' prassi industrijali tajba. Madankollu, billi l-grad tal-potassju minerali qed jonqos b'mod naturali, il-produtturi qed jiltaqgħu ma' diffikultajiet dejjem akbar biex jikkonformaw mal-limiti attwali, u dan jipperikola l-provvista kontinwa tal-fertilizzanti miksuba mill-imluħ tal-potassju greġġ lill-bdiewa professjonali. Għalhekk, dawn il-limiti għandhom jitnaqqsu kemxejn bl-emendar tal-entrata 1 tat-Tabella A.3 ta' dak l-Anness, sabiex il-produtturi jkunu jistgħu jkomplu jbiegħu l-prodott tagħhom fis-suq bħala “fertilizzant KE”. Din l-emenda tqis li l-valuri ta' limitu riveduti, jiġifieri kemxejn iktar baxxi, jippermettu wkoll li ssir fertilizzazzjoni effiċjenti u, għalhekk, jistgħu jitqiesu bħala progress tekniku bi qbil mal-Artikolu 31(3) tar-Regolament (KE) Nru 2003/2003.
(2)
It-3,4-dimetil-1H-pirażol fosfat (minn hawn 'il quddiem “DMPP”) huwa inibitur tan-nitrifikazzjoni tajjeb għall-użu mal-fertilizzanti tan-nitroġenu komuni (solidi jew likwidi). Id-DMPP inaqqas ir-riskju li n-nitroġenu jiġi rilaxxat fil-ħamrija u fl-atmosfera u, għalhekk, ittejjeb l-effiċjenza fl-użu tan-nitroġenu.
(3)
Ir-reazzjoni tat-taħlita tal-N-butil-tijofosforiku-triammid u l-N-propil-tijofosforiku-triammid (minn hawn 'il quddiem “NBPT/NPPT”) hija inibitur tal-ureażi. L-NBPT/NPPT inaqqas ir-riskju li n-nitroġenu jintilef fil-forma ta' emissjonijiet tal-ammonja wara l-applikazzjoni ta' fertilizzanti li fihom l-urea u b'hekk ittejjeb l-effiċjenza fl-użu tan-nitroġenu.
(4)
Sabiex dawn isiru aktar disponibbli għall-bdiewa madwar l-Unjoni, id-DMPP u l-NBPT/NPPT għandhom jiżdiedu mal-listi tal-inibituri tan-nitrifikazzjoni u tal-ureażi awtorizzati fl-Anness I tar-Regolament (KE) Nru 2003/2003 skont l-Artikolu 31(1) tar- Regolament (KE) Nru 2003/2003.
(5)
Il-fertilizzanti sempliċi, solidi jew fluwidi, abbażi tal-urea formaldeid, kif ukoll il-fertilizzanti NPK, NP u NK solidi li fihom l-urea formaldeid, huma elenkati bħala tipi ta' fertilizzant fl-Anness I tar-Regolament (KE) Nru 2003/2003.Għalkemm il-kondensati tal-urea formaldeid huma stabbli f'soluzzjoni u f'sospensjoni, il-fertilizzanti NPK, NP u NK likwidi li fihom l-urea formaldeid għadhom mhux elenkati fl-Anness I tar-Regolament (KE) Nru 2003/2003 bħala tip ta' prodott individwali. Billi l-interess fil-kummerċjalizzazzjoni tal-fertilizzanti NPK, NP u NK likwidi li fihom ċertu ammont ta' urea formaldeid bħala sors tan-nitroġenu qiegħed kull ma jmur jikber, l-urea formaldeid għandu jkun permess fil-preparazzjoni tal-fertilizzanti NPK, NP u NK likwidi. Għalhekk, għandhom jiżdiedu sitt deżinjazzjonijiet tat-tip ġodda mat-Tabella C.2 tal-Anness I ta' dak ir-Regolament.
(6)
Minbarra li jiġu inkluzi d-DMPP u l-NBPT/NPPT fl-Anness I tar-Regolament (KE) Nru 2003/2003, għandhom jiġu miżjuda l-metodi analitiċi li għandhom jiġu applikati għall-kontroll uffiċjali ta' dawn il-fertilizzanti mal-Anness IV ta' dak ir-Regolament.
(7)
Ir-Regolament (KE) Nru 2003/2003 għandu għalhekk jiġi emendat skont dan.
(8)
Sabiex jiġi żgurat li l-metodu għall-analiżi tal-NBPT/NPPT, li bħalissa qed jiġi vvalidat, jiġi ppubblikat mill-Kumitat Ewropew għall-Istandardizzazzjoni qabel iż-żieda tal-NBPT/NPPT mal-Anness I tar-Regolament (KE) Nru 2003/2003 u l-metodu analitiku l-ġdid għal dak it-tip ta' fertilizzant fl-Anness IV tiegħu, l-applikazzjoni għandha tkun differita fir-rigward ta' dawk l-emendi.
(9)
Il-miżuri pprovduti f'dan ir-Regolament huma skont l-opinjoni tal-Kumitat stabbilit permezz tal-Artikolu 32 tar-Regolament (KE) Nru 2003/2003,
ADOTTAT DAN IR-REGOLAMENT:
Artikolu 1
Emendi
Ir-Regolament (KE) Nru 2003/2003 huwa emendat kif ġej:
(1)
L-Anness I huwa emendat skont l-Anness I ta' dan ir-Regolament.
(2)
L-Anness IV huwa emendat skont l-Anness II ta' dan ir-Regolament.
Artikolu 2
Id-dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
L-Anness I, il-punt (4) u l-Anness II, il-punt (2), għandhom japplikaw mill-1 ta' Jannar 2016.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta' Novembru 2014.

Labels: 3
14
1
6